Fodboldspillerne i Auning skal igen på græs
Martin Fanø Laursen, stærk målmand i Auning IF, er måske alligevel klar til at vogte målet på førsteholdet i Jyllandsserien i foråret 2009.
Senior- og ynglingefodboldspillerne i Auning IF mødes til nytårsappel lørdag eftermiddag på Auning Stadion under ledelse af den spillende træner Jeppe Friis.
Jeppe Friis må i forhold til efteråret sige farvel til forsvarsspilleren Ronnie Rasmussen, der efter en halvssæson i Auning IF, hvor han opnåede en fast plads på førsteholdet i Jyllandsserien, vender hjem til Hornslet IF.
Her skal Ronnie Rasmussen sammen med Henrik Dueholm agere spillende trænere.
Efter en let gang træning på banen er der suppe i klubhuset og et par bevingede ord fra træneren.
Auning sluttede flot af i Jyllandsserien i efteråret og kom over nedrykningsstregen. En position som det bliver målet at forsvare i foråret, hvor målmand Martin Fanø Laursen muligvis alligevel er til disposition for førsteholdet, selv om han i efteråret meddelte, at nu var det slut, fordi job og fodbold ikke kunne forenes.